—‘কেন? শ্রেয়ার কাছে যাবি বুঝি?’ ফট্ করে মাথায় রক্ত ছুটে গেল অরূপের। শ্রেয়ার সাথে তার ডেটের ব্যাপারটা সায়ন জানল কি করে? সে তো বলেনি। তবে কি শ্রেয়াই? ভালোবাসা চোরাবালির মত। বিশ্বাস-অবিশ্বাস পাশাপাশি ঘর করে—ঝিনুকের মুক্তো ও নীলমৃত্যুর সাথে। ফার্স্ট ইয়ারে সায়ন কিভাবে পাগল হয়ে উঠেছিল ওই মেয়েটার জন্য অরূপ আজও ভোলেনি। প্রত্যাখ্যানের ক্ষত যে কোনো সময়েই প্রত্যাঘাত হয়ে উঠতে পারে।—‘তাতে তোর কি শালা ... !’ প্রবল ঘৃণায় মুখটা ফিরিয়ে নিল অরূপ।